Probleemiks kinotegijatele oli aga televisiooni vääramatu tung dokumentaalsuse poole. Olukorra iseloomustamiseks tõi Sergei Kolosov näiteks prantsuse päritolu vene kunstniku Alexandre Benois (1870-1960) ülikaasaegselt kõlava formuleeringu istšerpõvajuštšaja dostovernost '(kõike)ammendav usutavus', mis seadis telefilmitegijate ette ikka keerukamaid ülesandeid, muutes eheda elu kujutamise raskeks. Vaataja oli üha nõudlikum ega andestanud ühtegi ebatäpsust. Töö oli keeruline ka tootmistegevuse organiseerijaile. Valitses stsenaariumide põud, vähe oli režissööre, kes suutsid töötada kõrgendatud nõudmiste tasemel.